CELEX: 32011D0012
Language: et
Date: 2011-01-12 00:00:00
Title: 2011/12/EL: Komisjoni otsus, 12. jaanuar 2011 , millega muudetakse otsust 2007/134/EÜ, millega luuakse Euroopa Teadusnõukogu

13.1.2011   
            
            
               ET
            
            
               Euroopa Liidu Teataja
            
            
               L 9/5
            
         KOMISJONI OTSUS,
   12. jaanuar 2011,
   millega muudetakse otsust 2007/134/EÜ, millega luuakse Euroopa Teadusnõukogu
   (2011/12/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 18. detsembri 2006. aasta otsust nr 1982/2006/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013), (1) eriti selle artikleid 2 ja 3,
   võttes arvesse nõukogu 19. detsembri 2006. aasta otsust 2006/972/EÜ, mis käsitleb Euroopa Ühenduse teadusuuringute, tehnoloogiaarenduse ja tutvustamistegevuse seitsmendat raamprogrammi (2007–2013) rakendavat eriprogrammi „Ideed”, (2) eriti selle artikli 4 lõikeid 2 ja 3,
   ning arvestades järgmist:
   
               (1)
            
            
               Euroopa Teadusnõukogu (ERC) loodi komisjoni otsusega 2007/134/EÜ (3).
            
         
               (2)
            
            
               Kooskõlas eriprogrammiga „Ideed” anti Euroopa Teadusnõukogu struktuuridele ja mehhanismidele sõltumatu hinnang, milles lähtuti teadusliku tipptaseme, sõltumatuse, tõhususe ja läbipaistvuse kriteeriumidest ning millesse kaasati täielikult ka sõltumatu teadusnõukogu. Hindamiskomisjon tegi ettepaneku mitmeks kohanduseks, et tagada Euroopa Teadusnõukogu tulemuslikum tegevus ja anda sidusrühmadele selgem ülevaade selle tegevusest.
            
         
               (3)
            
            
               Lähtudes kõnealusest hindamisest ning eesmärgiga tagada Euroopa Teadusnõukogu täielik jätkusuutlikkus, on komisjoni nõukogule ja Euroopa Parlamendile adresseeritud teatises „Euroopa Teadusnõukogu – et olla maailmas tipptasemel” (4) sätestatud ERC teise arenguetapi eesmärgid. Teatis hõlmab mitmeid konkreetseid meetmeid, et Euroopa Teadusnõukogu tegevuse täiustamise kaudu tulemuslikult ja tõhusalt rakendada eriprogrammi „Ideed”.
            
         
               (4)
            
            
               Teatise kohaselt on vaja anda ühtne, selge ja läbipaistev ülevaade Euroopa Teadusnõukogu strateegiast ja töökorraldusest ning tagada nende sujuv koostoimimine, mis kajastaks nii komisjoni otsusega 2008/37/EÜ (5) loodud Euroopa Teadusnõukogu rakendusameti (ERCEA) kui ka sõltumatu teadusnõukogu tegevust, ning kujundada välja järjekindel ja terviklik kommunikatsioonistrateegia ning seda rakendada.
            
         
               (5)
            
            
               Sõltumatu teadusnõukogu liikmete, eelkõige selle esimehe ja aseesimeeste isikliku panuse tunnustamiseks on asjakohane alustada tasu maksmist nende osalemise eest teadusnõukogu plenaaristungitel. Tasu peaks kajastama nende kohustusi ning neid tuleks võrrelda samalaadsete üksuste ja ka liikmesriikide sarnaste sätetega. Asjakohane on rahastada ka alalist valimiskomiteed, kelle ülesandeks on sõltumatu teadusnõukogu uute liikmete leidmine.
            
         
               (6)
            
            
               On vaja jätkata sõltumatu teadusnõukogu esimehele ja aseesimeestele kohaliku toetuse maksmist seitsmenda raamprogrammi kooskõlastus- ja toetusmeetmega seotud toetuste rahastamise vahendi kaudu.
            
         
               (7)
            
            
               Sõltumatu teadusnõukogu asutajaliikmete ametiaeg lõpeb 1. veebruaril 2011 ning seepärast on vaja sõltumatu teadusnõukogu liikmed järkjärgult välja vahetada, nagu on ette nähtud otsuse 2007/134/EÜ artikli 4 lõikega 6. Sõltumatu valimiskomitee määras uued liikmed kindlaks vastavalt otsuse 2007/134/EÜ artikli 4 lõikele 4 ning saatis aruande parlamendile ja nõukogule. Kõnealune valimiskomitee esitas soovitused sõltumatu teadusnõukogu liikmete järkjärgulise väljavahetamise kohta ning need soovitused on vastu võetud.
            
         
               (8)
            
            
               Seepärast tuleks otsust 2007/134/EÜ vastavalt muuta,
            
         ON VASTU VÕTNUD JÄRGMISE OTSUSE:
   Artikkel 1
   Otsust 2007/134/EÜ muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Loomine
               Eriprogrammi „Ideed” rakendamiseks luuakse Euroopa Teadusnõukogu, mis alustab tegevust 2. veebruaril 2007 ning tegutseb kuni 31. detsembrini 2013. Euroopa Teadusnõukogu koosneb sõltumatust teadusnõukogust ja Euroopa Teadusnõukogu rakendusametist, mis on loodud komisjoni otsusega 2008/37/EÜ. (6)
               
            
         
               2)
            
            
               Artiklisse 3 lisatakse järgmine lõige 3:
               „3.   Sõltumatu teadusnõukogu ja Euroopa Teadusnõukogu rakendusamet teevad koostööd, et tagada eriprogrammi „Ideed” järjekindel ja tõhus rakendamine ning viia Euroopa Teadusnõukogu tegevuse teaduslikud ja haldusaspektid üksteisega vastavusse. See koostöö hõlmab Euroopa Teadusnõukogu tegevust käsitleva teabe järjekindlat edastamist, milleks luuakse Euroopa Teadusnõukogu tegevuse eri aspekte käsitlev ühine veebileht.”
            
         
               3)
            
            
               Artiklit 4 muudetakse järgmiselt:
               
                           a)
                        
                        
                           lõige 4 asendatakse järgmisega:
                           „4.   Komisjon nimetab I lisas sätestatud tegurite ja kriteeriumide alusel tulevased liikmed, kes valitakse sõltumatu teadusnõukogu poolt heaks kiidetud sõltumatu ja läbipaistva menetluse teel, konsulteerides ka teadusringkondadega ning andes aru Euroopa Parlamendile ja nõukogule. Tulevaste liikmete nimed avaldatakse vastavalt määrusele (EÜ) nr 45/2001. Selleks võib luua sõltumatutest ekspertidest koosneva alalise kõrgetasemelise valimiskomitee kui eksperdirühma, kellele makstakse tasu eriprogrammi „Ideed” tegevuseelarvest.”;
                        
                     
                           b)
                        
                        
                           lõige 9 jäetakse välja.
                        
                     
         
               4)
            
            
               Artiklit 5 muudetakse järgmiselt:
               
                           a)
                        
                        
                           lõige 4 asendatakse järgmisega:
                           „4.   Sõltumatu teadusnõukogu annab aru komisjonile, jätkab tihedat koostööd komisjoni ja Euroopa Teadusnõukogu rakendusametiga ning kehtestab selleks vajaliku korra.”;
                        
                     
                           b)
                        
                        
                           lõige 6 asendatakse järgmisega:
                           „6.   Komisjon annab teadusnõukogu tööks vajalikku teavet ja abi, et see saaks tegutseda erapooletult ja sõltumatult. Sõltumatu teadusnõukogu esimehe ja aseesimeeste toetamiseks haldus- või nõustamisküsimustes võib kasutada otsuse nr 1982/2006/EÜ III lisas osutatud kooskõlastus- ja toetusmeedet.”;
                        
                     
                           c)
                        
                        
                           lisatakse lõige 8:
                           „8.   Sõltumatule teadusnõukogule tagatakse kooskõlas III lisas sätestatud menetlusega juurdepääs Euroopa Teadusnõukogu rakendusameti valduses olevatele dokumentidele ja andmetele.”
                        
                     
         
               5)
            
            
               Artiklit 6 muudetakse järgmiselt:
               
                           a)
                        
                        
                           lõiked 3 ja 4 asendatakse järgmisega:
                           „3.   Sõltumatu teadusnõukogu võtab vastu oma töökorra, milles sätestatakse üksikasjalikult käesoleva artikli lõikes 1 osutatud valimised, samuti toimimisjuhend võimaliku huvide konflikti käsitlemiseks ning isikuandmete töötlemiseks kooskõlas määrusega (EÜ) nr 45/2001.
                           4.   Sõltumatu teadusnõukogu tuleb kokku plenaaristungil kuni viis korda aastas nii tihti, kui see on tema tööks vajalik. Plenaaristungite kokkuvõtlikud protokollid avaldatakse Euroopa Teadusnõukogu veebilehel.”;
                        
                     
                           b)
                        
                        
                           lisatakse lõige 6:
                           „6.   Sõltumatu teadusnõukogu võib moodustada oma liikmetest alalisi komiteesid, töörühmi ja muid sõltumatu teadusnõukogu konkreetsete ülesannetega tegelevaid struktuure.”
                        
                     
         
               6)
            
            
               Artikkel 8 asendatakse järgmisega:
               „Artikkel 8
               Tasud ja koosolekukulud
               1.   Sõltumatu teadusnõukogu liikmetele makstakse ülesannete täitmise ja plenaaristungitel osalemise eest tööle vastavat tasu. Tasud ning reisi- ja elamiskulud kantakse eriprogrammile „Ideed” eraldatud tegevuseelarvest. Tasud ja nendega seotud rakenduseeskirjad on sätestatud IV lisas.
               2.   Muude koosolekute kui plenaaristungite puhul kannab sõltumatu teadusnõukogu liikmete reisikulud ja vajaduse korral nende ülesannete täitmiseks vajalikud elamiskulud Euroopa Teadusnõukogu rakendusamet vastavalt komisjoni välisekspertide kulude hüvitamise korrale (7). Samuti on lubatud katta sõltumatu teadusnõukogu töö juhtimiseks vajalike selliste muude koosolekutega seotud reisi- ja elamiskulud, kui Euroopa Teadusnõukogu rakendusamet on need eelnevalt heaks kiitnud.
            
         
               7)
            
            
               II lisa asendatakse vastavalt käesoleva otsuse lisale.
            
         
               8)
            
            
               III ja IV lisa lisatakse vastavalt käesoleva otsuse lisale.
            
         Artikkel 2
   Käesolev otsus jõustub selle vastuvõtmise päeval.
   
      Brüssel, 12. jaanuar 2011
      
         
            Komisjoni nimel
         
         
            komisjoni liige
         
         Máire GEOGHEGAN-QUINN
      
   
   
      (1)  ELT L 412, 30.12.2006, lk 1.
   
      (2)  ELT L 400, 30.12.2006, lk 243.
   
      (3)  ELT L 57, 24.2.2007, lk 14.
   
      (4)  KOM(2009) 552 (lõplik).
   
      (5)  ELT L 9, 12.1.2008, lk 15.
   
      (6)  ELT L 9, 12.1.2008, lk 15.”
   
      (7)  Komisjoni otsus K(2007) 5858.”
   
      LISA
      „
            II LISA
            
               EUROOPA TEADUSNÕUKOGU SÕLTUMATU TEADUSNÕUKOGU LIIKMED
            
            
                        Nimi ja asutus
                     
                     
                        Ametiaja lõpp
                     
                  
                        Claudio BORDIGNON, San Raffaele Teadusinstituut, Milano
                     
                     
                        1. veebruar 2013
                     
                  
                        Nicholas CANNY, National University of Ireland, Galway
                     
                     
                        31. detsember 2013
                     
                  
                        Sierd A.P.L.CLOETINGH, Free University of Amsterdam
                     
                     
                        26. aprill 2013
                     
                  
                        Mathias DEWATRIPONT, Université Libre de Bruxelles
                     
                     
                        1. veebruar 2013
                     
                  
                        Tomasz DIETL, Poola Teaduste Akadeemia
                     
                     
                        31. detsember 2013
                     
                  
                        Daniel DOLEV, The Hebrew University of Jerusalem
                     
                     
                        31. detsember 2013
                     
                  
                        Carlos M. DUARTE, Hispaania Teadusnõukogu, Mallorca
                     
                     
                        26. aprill 2013
                     
                  
                        Daniel ESTEVE, CEA Saclay
                     
                     
                        31. detsember 2013
                     
                  
                        Pavel EXNER, Doppleri Instituut, Praha
                     
                     
                        31. detsember 2013
                     
                  
                        Hans-Joachim FREUND, Fritz-Haber-Institut, Berliin
                     
                     
                        1. veebruar 2013
                     
                  
                        Timothy HUNT, London Research Institute
                     
                     
                        31. detsember 2013
                     
                  
                        Carl-Henrik HELDIN, Ludwig Institute for Cancer Research
                     
                     
                        31. detsember 2013
                     
                  
                        Norbert KROÓ, Ungari Teaduste Akadeemia
                     
                     
                        1. veebruar 2013
                     
                  
                        Maria Teresa LAGO, Porto Ülikool
                     
                     
                        1. veebruar 2013
                     
                  
                        Henrietta L. MOORE, University of Cambridge
                     
                     
                        26. aprill 2013
                     
                  
                        Helga NOWOTNY, Wissenschaftszentrum, Viin
                     
                     
                        31. detsember 2013
                     
                  
                        Christiane NÜSSLEIN-VOLHARD, Max-Planck-Institute for Developmental Biology, Tübingen
                     
                     
                        1. veebruar 2013
                     
                  
                        Alain PEYRAUBE, CNRS, Pariis
                     
                     
                        31. detsember 2013
                     
                  
                        Jens ROSTRUP-NIELSEN, Haldor Topsoe A/S
                     
                     
                        1. veebruar 2013
                     
                  
                        Mart SAARMA, Helsingi Ülikool
                     
                     
                        31. detsember 2013
                     
                  
                        Anna TRAMONTANO, Rooma La Sapienza Ülikool
                     
                     
                        31. detsember 2013
                     
                  
                        Isabelle VERNOS, Centre Regulació Genómica, Barcelona
                     
                     
                        31. detsember 2013
                     
                  
         
            III LISA
            
               JUURDEPÄÄS DOKUMENTIDELE JA ANDMETELE
            
            
               Juurdepääs dokumentidele ja andmetele
            
            
                        1.
                     
                     
                        Sõltumatu teadusnõukogu võib talle usaldatud ülesannete täitmiseks taotleda juurdepääsu Euroopa Teadusnõukogu rakendusameti valduses olevatele dokumentidele ning töödelda rakendusameti valduses olevaid andmeid.
                     
                  
                        2.
                     
                     
                        Lisaks nendele materjalidele, mille puhul sõltumatu teadusnõukogu omab juurdepääsuõigust vastavalt üldsusele juurdepääsu võimaldamise korrale, (1) tagab Euroopa Teadusnõukogu rakendusamet sõltumatule teadusnõukogule juurdepääsu ka dokumentidele ja andmetele, mis on vajalikud tema ülesannete täitmiseks, tingimusel et järgitakse Euroopa Liidu õigusaktides isikuandmete konfidentsiaalsuse, turvalisuse ja kaitse suhtes kehtestatud kohustusi.
                     
                  
                        3.
                     
                     
                        Sõltumatu teadusnõukogu liikmed kasutavad kõnealuseid dokumente ja andmeid ainult selle konkreetse eesmärgi saavutamiseks või ülesande täitmiseks, milleks juurdepääs anti, ning kohustuvad hoidma kõnealuseid andmeid konfidentsiaalsena.
                     
                  
                        4.
                     
                     
                        Selleks et vältida andmete ja dokumentide loata avaldamist, neile loata juurdepääsu, nende juhuslikku või ebaseaduslikku hävitamist, kaotsiminekut või muutmist, sätestatakse andmetele juurdepääsu ja nende töötlemise turvalisuse ning konfidentsiaalsuse tagamiseks asjakohased korralduslikud ja tehnilised meetmed.
                     
                  
               Juurdepääs isikuandmetele
            
            
                        5.
                     
                     
                        Sõltumatu teadusnõukogu liikmed, kellele väljastatakse isikuandmed, tagavad, et andmeid töödeldakse kooskõlas määruses (EÜ) nr 45/2001 ning Euroopa Parlamendi ja nõukogu direktiivis 95/46/EÜ (2) isikuandmete kaitse kohta sätestatuga.
                     
                  
                        6.
                     
                     
                        Sõltumatu teadusnõukogu liikmed ei töötle isikuandmeid viisil, mis ei ole kooskõlas eesmärkide ja ülesannetega, mille jaoks andmed edastati.
                     
                  
                        7.
                     
                     
                        Sõltumatu teadusnõukogu liikmed peavad hoolikalt silmas kogutud ja töödeldud isikuandmete seaduslikkust, nõuetekohasust, asjaomasust, täpsust ja vajalikkust ning isikuandmetega seotud ajalisi piiranguid.
                     
                  
               Teave
            
            
                        8.
                     
                     
                        Kui juurdepääsu dokumentidele ja andmetele või juurdepääsu isikuandmetele ei ole võimalik tagada isikuandmete kaitse, konfidentsiaalsuse, turvalisuse ja avalike huvidega seotud põhjustel, esitab Euroopa Teadusnõukogu rakendusamet sõltumatule teadusnõukogule kirjaliku selgituse juurdepääsu võimaldamisest keeldumise põhjuste kohta, samuti kõnealust teemat käsitleva mis tahes teabe, mida ta õigusaktide sätete alusel peab võimalikuks väljastada.
                     
                  
         
            IV LISA
            
               ERC sõltumatu teadusnõukogu liikmetele nõukogu plenaaristungitel osalemise eest tasu maksmine ning osalemisega seotud eeskirjad
            
            Sõltumatu teadusnõukogu liikmete tasustamine ja aastas viiel plenaaristungil osalemise kulud (reisi- ja elamiskulud) hüvitatakse sihtotstarbelise töölevõtukirja põhjal järgmise korra alusel.
            Sõltumatu teadusnõukogu plenaaristung kestab tavaliselt 1,5 päeva.
            Sõltumatu teadusnõukogu liikmetele makstakse 2 000 eurot teadusnõukogu plenaaristungil täieliku osalemise eest või 1 000 eurot mittetäieliku osalemise eest.
            Sõltumatu teadusnõukogu aseesimeestele makstakse 3 500 eurot teadusnõukogu plenaaristungil täieliku osalemise eest või 1 750 eurot mittetäieliku osalemise eest.
            Sõltumatu teadusnõukogu esimehele makstakse 5 000 eurot teadusnõukogu plenaaristungil täieliku osalemise eest või 2 500 eurot mittetäieliku osalemise eest.
            Euroopa Teadusnõukogu rakendusameti direktori või tema volitatud esindaja poolt kinnitatud tasu maksmine toimub sõltumatu teadusnõukogu esimehe ja Euroopa Teadusnõukogu rakendusameti direktori või nende volitatud esindajate kinnitatud osalejate nimekirja alusel. Osalejate nimekiri sisaldab iga osaleja puhul märget selle kohta, kas ta võttis osa kogu plenaaristungist („täielik osalemine”) või mitte („mittetäielik osalemine”).
         ”
      
         (1)  Euroopa Parlamendi ja nõukogu määrus (EÜ) nr 1049/2001, 30. mai 2001, üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).
      
         (2)  EÜT L 281, 23.11.1995, lk 31.